**ПРАВИЛНИК И ПРОПОЗИЦИЈЕ ТАКМИЧЕЊА ИЗ БИОЛОГИЈЕ**

**ЗА УЧЕНИКЕ ОСНОВНИХ ШКОЛА ЗА ШКОЛСКУ 2019/20. ГОДИНУ**

Такмичење из Биологије за основне школе у школској 2019/20. години организује се у складу са „Стручним упутством о организовању такмичења и смотри ученика основних и средњих школа“ и „Календаром такмичења и смотри ученика основних школа“ за текућу школску годину које је усвојило и објавило Министарство просвете, науке и технолошког развоја Србије, као и у складу са одговарајућим јавно објављеним одлукама Српског биолошког друштва као организатора такмичења. За носиоца реализације такмичења за основне школе одређен је Биолошки факултет Универзитета у Београду. Овим Правилником одређује се непосредна процедура реализације такмичења.

Овај Правилник допуњује и прецизира одредбе Стручног упутства у деловима који се односе на надлежност организатора.

У школској 2019/20. години такмичење из Биологије се организује за ученике VII и VIII разреда основних школа на четири нивоа, према следећем календару:

1. Школски ниво – од 10 до 23. фебруара 2020. године, према календару школа;

2. Општински ниво – недеља, 15. март 2020. године у 13 часова;

3. Окружни/градски ниво – субота, 25. април 2020. године у 12 часова;

4. Републички ниво – субота, 30. мај 2020. године у 12 часова.

На свим нивоима такмичења ученици ће решавати тест из Биологије на коме могу освојити највише сто (100) поена. Време решавања теста је шездесет (60) минута. Питања на тестовима провераваће ниво стечених знања, умења, вештина и способности којe доприносе достизању важећих образовних стандарда за предмет, у складу са узрастом ученика. Питања на тестовима неће обухватити наставне јединице чија обрада захтева лабораторијски и практичан рад ученика. У припреми ученика могу се користити одобрени уџбеници за предмет Биологија, као и други релевантни извори који задовољавају критичку рецепцију наставника.

**ШКОЛСКО ТАКМИЧЕЊЕ**

Школско такмичење организује и реализује директор школе у просторијама школе. Обим градива на тесту обухвата наставне јединице одговарајућег разреда које су од почетка школске године реализоване закључно са крајем првог полугодишта. Тестове саставља/ју предметни наставник/наставници Биологије.

По завршетку тестирања, прегледа тестова и жалбеног поступка, реализатор такмичења сачињава ранг листу ученика за сваки разред, одређује ученике који су се пласирали на општински ниво такмичења, и о томе обавештава непосредне реализаторе следећег нивоа (тј. школе домаћине општинског такмичења).

За постигнућа на школском такмичењу не додељују се дипломе и похвале.

Пласман на општинско такмичење остварују ученици школских такмичења према ранг листи бодова по разреду остварених на школском такмичењу. Из школа које имају три и мање одељења по разреду пласман остварује највише три (3) ученика по разреду. Из школа које имају четири и више одељења по разреду пласман остварују најбоље пласирани ученици по разреду до броја који је једнак броју одељења тог разреда.

**ОПШТИНСКО ТАКМИЧЕЊЕ**

Општинско такмичење организују општински активи наставника биологије у сарадњи са директорима школа домаћина општинског такмичења и Биолошким факултетом Универзитета у Београду. Школа одређена као домаћин на време обавештава Биолошки факултет како би се у редовној комуникацији обезбедили сви услови за несметану реализацију такмичења.

У непосредној реализацији такмичења учествују чланови општинског актива наставника биологије и школе домаћина који формирају неопходна радна тела (комисије/поткомисије за дежурство, жалбе, преглед, бодовање и рангирање). Тестирање ученика, преглед и бодовање тестова, пријем и обрада приговора и жалби, објављивање резултата и формирање општинске ранг листе обавља се у школи домаћину.

Обим градива на општинском такмичењу обухвата:

1. За ученике VII разреда градиво од почетка школске године закључно са наставном јединицом “Повезаност жлезда са унутрашњим лучењем и нервног система. Поремећаји у раду жлезда са унутрашњим лучењем”.

2. За ученике VIII разреда градиво од почетка школске године закључно са наставном јединицом “Антропогени екосистеми; угроженост и могућности заштите”.

Тестове (и решења тестова са кључем) припрема стручни тим Биолошког факултета. Стручни тим тестове електронским путем доставља школама домаћинима непосредно (најмање 3 сата) пред почетак такмичења. Решења тестова са кључем за бодовање стручни тим електронски доставља школама домаћинима непосредно по завршетку тестирања. Решења тестова са кључем се објављују на сајту Биолошког факултета и Српског биолошког друштва одмах након завршетка тестирања.

Тестирање ученика на општинском такмичењу се обавља у трајању од сат времена (60 минута). Одмах након обављеног тестирања, комисија за жалбе школе домаћина прима приговоре наставника на питања, решења и кључеве тестова, у писаној форми, на одговарајућем обрасцу. Приговори се решавају одмах. По потреби се обавља консултација са стручним тимом Биолошког факултета, који одмах сагледава приговор и саветује комисију. Уколико се приговор прихвата, и уколико то захтева модификацију решења и кључа теста, стручни тим Биолошког факултета на свом сајту публикује приговор и модификацију решења и кључа, како би и остале комисије преглед и бодовање обавили у сагласности са тиме. Комисије школе домаћина су у обавези да редовно проверавају сајт Биолошког Факултета на дан такмичења, да би евентуалне корекције кључа благовремено преузеле и поступале у складу са њима. Поступак приговора се сматра завршеним по истеку једног сата након завршетка тестирања, после чега се приступа прегледању и оцењивању тестова.

По завршетку оцењивања тестова школе домаћини праве привремене ранг листе. По њиховом објављивању омогућава се увид у резултате ученика и бодовање, у трајању од сат времена. Захтев, у писаној форми на одговарајућем обрасцу, подносе наставници, који присуствују увиду у тест. Комисија одмах решава захтеве, и по потреби објављује кориговану ранг листу. По завршетку увида у резултате прегледа и бодовања, школа домаћин прави коначну ранг листу према којој се одређују ученици који су се пласирали на следећи ниво такмичења.

Коначне ранг листе ученика са општинског такмичења школе домаћини шаљу електронским путем, непосредно по завршетку такмичења, својим надлежним Школским управама. Школске управе координирају израду јединствене окружне/градске ранг листе, према добијеним ранг листама од школа домаћина, у сарадњи са окружним активом наставника биологије, на начин да јединствену ранг листу за округ/град сачињавају окружни активи наставника биологије, у року од највише 5 радних дана, а затим их преко надлежне Школске управе електронским путем достављају Биолошком факултету и школама домаћинима окружног/градског нивоа такмичења.

Пласман на окружно/градско такмичење стичу ученици који се налазе у првих двадесет посто (20%) јединствене окружне/градске листе. Додатно, а у случају да се претходно већ не налазе на овој листи, директан пласман на окружно/градско такмичење остварују и ученици који освоје прво, друго и треће место на општинској ранг листи, без обзира на број освојених бодова.

Ученици који на општинском такмичењу на основу апсолутног броја освојених бодова освоје прво, друго или треће место, осим што стичу право на директан пласман на окружно такмичење, добијају и дипломе за освојено одговарајуће место на општинском такмичењу. Ученици који на ранг листи имају исти број бодова деле исто, одговарајуће, место.

Сви ученици који приступе општинском такмичењу и освоје најмање један бод на тесту добијају похвалницу за учествовање на општинском такмичењу.

Додатно, ученици који су на јединственој окружној/градској ранг листи остварили број бодова који се налази у горњих пет посто бодова округа/града добијају диплому „Диплома за изузетно постигнуће на општинском такмичењу из биологије“. Ученици који остваре следећих пет посто бодова на јединственој окружној/градској ранг листи добијају диплому „Диплома за одлично постигнуће на општинском такмичењу из биологије“. Ученици који остваре следећих десет посто бодова на јединственој окружној/градској ранг листи добијају диплому „Диплома за врло добро постигнуће на општинском такмичењу из биологије“.

Наставници ученика који су добили дипломе добијају похвалнице.

Похвалнице и дипломе додељује домаћин општинског такмичења, а потписују их директор школе домаћина и председник општинског актива наставника биологије.

**ОКРУЖНО/ГРАДСКО ТАКМИЧЕЊЕ**

Окружно/градско такмичење организују окружни/градски активи наставника биологије, у сарадњи са директорима школа домаћина окружног такмичења, Школским управама и Биолошким факултетом Универзитета у Београду. Школа одређена као домаћин на време обавештава Биолошки факултет како би се у редовној комуникацији обезбедили сви услови за несметану реализацију такмичења.

У непосредној реализацији такмичења учествују чланови окружног/градског актива наставника биологије и школе домаћина који формирају неопходна радна тела (комисије/поткомисије за дежурство, жалбе, преглед, бодовање и рангирање). Тестирање ученика, преглед и бодовање тестова, пријем и обрада приговора и жалби, објављивање резултата и формирање окружне/градске ранг листе обавља се у школи домаћину.

Обим градива на окружном/градском такмичењу обухвата:

1. За ученике VII разреда градиво од почетка школске године закључно са наставном јединицом “Глас и говор. Обољења органа за дисање. Дувански дим и здравље”.

2. За ученике VIII разреда градиво од почетка школске године закључно са наставном јединицом “Глобалне последице загађивања животне средине”.

Тестове (и решења тестова са кључем) припрема стручни тим Биолошког факултета. Стручни тим тестове електронским путем доставља школама домаћинима непосредно (најмање 3 сата) пред почетак такмичења. Решења тестова са кључем за бодовање стручни тим електронски доставља школама домаћинима непосредно по завршетку тестирања. Решења тестова са кључем се објављују на сајту Биолошког факултета и Српског биолошког друштва одмах након завршетка тестирања.

Тестирање ученика на окружном/градском такмичењу се обавља у трајању од сат времена (60 минута). Одмах након обављеног тестирања, комисија за жалбе школе домаћина прима приговоре наставника на питања, решења и кључеве тестова, у писаној форми, на одговарајућем обрасцу. Приговори се решавају одмах. По потреби се обавља консултација са стручним тимом Биолошког факултета, који одмах сагледава приговор и саветује комисију. Уколико се приговор прихвата, и уколико то захтева модификацију решења и кључа теста, стручни тим Биолошког факултета на свом сајту публикује приговор и модификацију решења и кључа, како би и остале комисије преглед и бодовање обавили у сагласности са тиме. Комисије школе домаћина су у обавези да редовно проверавају сајт Биолошког Факултета на дан такмичења, да би евентуалне корекције кључа благовремено преузеле и поступале у складу са њима. Поступак приговора се сматра завршеним по истеку једног сата након завршетка тестирања, после чега се приступа прегледању и оцењивању тестова.

По завршетку оцењивања тестова школе домаћини праве привремене ранг листе. По њиховом објављивању, омогућава се увид у резултате ученика и бодовање, у трајању од сат времена. Захтев, у писаној форми на одговарајућем обрасцу, подносе наставници, који присуствују увиду у тест. Комисија одмах решава захтеве, и по потреби објављује кориговану ранг листу. По завршетку увида у резултате прегледа и бодовања, школа домаћин прави коначну ранг листу према којој се одређују ученици који су се пласирали на следећи ниво такмичења.

Коначне ранг листе ученика са окружног/градског такмичења школе домаћини шаљу електронским путем, непосредно по завршетку такмичења, Биолошком факултету Универзитета у Београду. Стручни тим Биолошког факултета израђује јединствену републичку ранг листу у року од највише 5 радних дана, и електронски је доставља школама домаћинима окружног/градског нивоа, као и Школским управама, а листу објављује и на сајту Факултета и Српског биолошког друштва.

Пласман на републичко такмичење стичу ученици који се налазе у првих двадесет посто (20%) са јединствене ранг листе за целу Републику. Додатно, а у случају да се претходно већ не налазе на овој листи, директан пласман на републичко такмичење остварују и ученици који освоје прво, друго и треће место на окружној/градској ранг листи, без обзира на број освојених бодова.

Ученици који на окружном/градском такмичењу на основу апсолутног броја освојених бодова освоје прво, друго или треће место, осим што стичу право на директан пласман на републичко такмичење, добијају и дипломе за освојено одговарајуће место на окружном/градском такмичењу. Ученици који на ранг листи имају исти број бодова деле исто, одговарајуће, место.

Сви ученици који приступе окружном/градском такмичењу и освоје најмање један бод на тесту добијају похвалницу за учествовање на окружном/градском такмичењу.

Додатно, ученици који су на јединственој републичкој ранг листи остварили број бодова који се налази у горњих пет посто бодова републичке ранг листе добијају диплому „Диплома за изузетно постигнуће на окружном/градском такмичењу из биологије“. Ученици који остваре следећих пет посто бодова на јединственој републичкој ранг листи добијају диплому „Диплома за одлично постигнуће на окружном/градском такмичењу из биологије“. Ученици који остваре следећих десет посто бодова на јединственој републичкој ранг листи добијају диплому „Диплома за врло добро постигнуће на окружном/градском такмичењу из биологије“.

Наставници ученика који су добили дипломе добијају похвалнице.

Похвалнице и дипломе додељује домаћин општинског такмичења, а потписују их директор школе домаћина и председник општинског актива наставника биологије.

**РЕПУБЛИЧКО ТАКМИЧЕЊЕ**

Републичко такмичење, као завршни ниво такмичења, организује Биолошки факултет Универзитета у Београду у сарадњи са представницима Српског биолошког друштва и наставницима који присуствују такмичењу. Такмичење се обавља на Биолошком факултету који обезбеђује све услове за несметану реализацију такмичења, укључујући и обавештавање заинтересованих.

Обим градива на републичком такмичењу обухвата:

1. За ученике VII разреда градиво од почетка школске године закључно са наставном јединицом “Наслеђивање пола код човека. Наследне болести везане за пол. Обољења органа за размножавање. Хигијена полних органа”.

2. За ученике VIII разреда градиво од почетка школске године закључно са наставном јединицом “Отпад и рециклажа”.

Тестове за републичко такмичење припрема стручни тим Биолошког факултета. Тестирање ученика на републичком такмичењу обавља се у трајању од сат времена (60 минута). Тестове и решења тестова са кључем Биолошки факултет и Српско биолошко друштво објављују одмах након завршетка тестирања. Током трајања републичког такмичења, стручни тим факултета решава евентуална отворена питања. Након обраде резултата и истека жалбеног рока, Биолошки факултет сачињава и објављује коначну јединствену ранг листу ученика и приступа проглашењу победника.

На републичком такмичењу додељују се следећи пласмани:

1. Прво место на републичком такмичењу припада ученику који освоји највећи број бодова. Ученик добија диплому и пригодну награду.

2. Друго место припада ученику који према даљем редоследу има највећи број бодова. Ученик добија диплому и пригодну награду.

3. Треће место припада ученику који према даљем редоследу има највећи број бодова. Ученик добија диплому и пригодну награду.

Ученици који имају исти број бодова деле одговарајуће исто место.

Дипломе издаје реализатор републичког такмичења а потписују их Министар просвете, науке и технолошког развоја Србије и Председник Српског биолошког друштва.

Сви учесници републичког такмичења (ученици и њихови наставници) добијају похвалнице за остварене резултате.

Додатно, ученици који су на јединственој ранг листи републичког такмичења остварили број бодова који се налази у горњих пет посто бодова добијају диплому „Диплома за изузетно постигнуће на републичком такмичењу из биологије“. Ученици који на јединственој ранг листи републичког такмичења остваре следећих пет посто бодова добијају диплому „Диплома за одлично постигнуће на републичком такмичењу из биологије“. Ученици који на јединственој ранг листи републичког такмичења остваре следећих десет посто бодова добијају диплому „Диплома за врло добро постигнуће на републичком такмичењу из биологије“.

Похвалнице и додатне дипломе ученицима и наставницима издаје реализатор републичког такмичења а потписују их Председник Српског биолошког друштва и декан Биолошког факултета у Београду.

По завршетку такмичења, а најкасније у року од 5 радних дана, Биолошки факултет доставља Српском биолошком друштву извештај о резултатима такмичења. Извештај се, са потписом Председника друштва, доставља најкасније у року од 5 радних дана Министарству просвете, науке и технолошког развоја Србије – Сектору за основно образовање и васпитање.

Извештај садржи табеларни приказ резултата такмичења по разредима, место и време одржавања такмичења, укупан број награђених ученика и њихове основне податке (име и презиме, назив школе и место из кога су, остварени број поена), као и кратку анализу резултата такмичења.

Адресе интернет страница на којима ће се налазити све информације о такмичењу:

1. Биолошки факултет Универзитета у Београду: <http://www.bio.bg.ac.rs/>

2. Српско биолошко друштво: <http://www.serbiosoc.org.rs/>

СРПСКО БИОЛОШКО ДРУШТВО

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Мирослав Живић, председник